BEGRUNDELSE

1. BAGGRUND FOR FORSLAGET

· Begrundelse og formål

ERIC-forordningen[1] blev vedtaget af Rådet i 2009 for at fremme etablering og drift af europæiske forskningsinfrastrukturer uden gevinst for øje. Med denne forordning blev der skabt et nyt retsgrundlag på EU-plan for etablering af europæiske forskningsinfrastrukturer med en status som juridisk person, der anerkendes i alle medlemsstater. Mange af de projekter, der indgår i den køreplan, som Det Europæiske Strategiforum for Forskningsinfrastrukturer (ESFRI) har opstillet, har planer om at anvende ERIC-forordningen som retsgrundlag for gennemførelse og drift af forskningsinfrastrukturen.

Ifølge forordningens artikel 9, stk. 1, skelnes der mellem medlemsstater, associerede lande, andre tredjelande end associerede lande og mellemstatslige organisationer. Disse grupper af mulige deltagere i et ERIC (dvs. et konsortium for en europæisk forskningsinfrastruktur) behandles forskelligt. Et ERIC skal have mindst tre medlemsstater som deltagere (artikel 9, stk. 2), og medlemsstaterne skal tilsammen have flertallet af stemmerettighederne i deltagerforsamlingen (artikel 9, stk. 3). Et ERIC kan imidlertid have hjemsted i enten en medlemsstat eller et associeret land (artikel 8, stk. 1).

De associerede lande og navnlig Norge har givet klart udtryk for, at de agter at bidrage som værtslande eller medlemmer til et betydeligt antal ERIC'er, der er under forberedelse, hvis de kan få stemmeret i konsortierne på lige fod med EU-medlemsstaterne. Dette er særlig relevant i tilfælde, hvor et associeret land optræder som værtsland for et ERIC og således yder et væsentligt bidrag til konsortiets aktiviteter.

Formålet med den foreslåede ændring af ERIC-forordningen er at undgå, at associerede lande må afholde sig fra at blive vært for eller medlem af et ERIC, fordi deres stemmeret ifølge de nuværende regler ikke afspejler deres finansielle støtte til ERIC-projekterne.

· Generel baggrund

Hidtil er der ingen associerede lande eller andre tredjelande end associerede lande, der er blevet medlem af et ERIC. Ifølge flagskibsinitiativet "Innovation i EU" bør 60 % af de højt prioriterede europæiske forskningsinfrastrukturer af paneuropæisk interesse, der er opført i ESFRI's køreplan, være færdiggjort eller iværksat inden 2015. Derfor er det vigtigt, at associerede lande også kan inddrages fuldt ud i etablering og drift af ERIC'er som medlemmer eller værtslande for disse infrastrukturer.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Den begrænsede tekniske ændring af forordningen, der foreslås, indebærer ikke nogen ændringer i den konsekvensanalyse, som Kommissionen forelagde for Rådet sammen med det oprindelige forslag om ERIC-forordningen.

3. JURIDISKE ASPEKTER AF FORSLAGET

Den foreslåede ændring af ERIC-forordningen vedrører kun artikel 9, stk. 2 og 3, og går ud på, at der skal mindst én medlemsstat sammen med mindst to medlemsstater eller associerede lande til for at etablere et ERIC. Desuden foreslås det, at medlemsstaterne eller de associerede lande tilsammen skal have flertallet af stemmerettighederne i deltagerforsamlingen. Der foreslås ingen yderligere ændringer.

4. VIRKNINGER FOR BUDGETTET

Den foreslåede ændring af ERIC-forordningen har ingen budgetmæssige virkninger, hverken for Unionen eller for medlemsstaterne.

2012/0321 (NLE)

Forslag til

RÅDETS FORORDNING

om ændring af forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC)

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 187 og 188,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg[3],

under henvisning til udtalelse fra Regionsudvalget[4] og

ud fra følgende betragtninger:

(1) Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC)[5] fastsætter rammebestemmelser med betingelser og procedurer for etablering af et konsortium for en europæisk forskningsinfrastruktur og virkningerne af en sådan etablering.

(2) Støtte til og udvikling af forskningsinfrastrukturer i Europa har været et permanent mål for Fællesskabet, hvilket senest afspejledes i Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (20072013)[6] og især Rådets beslutning 2006/974/EF af 19. december 2006 om særprogrammet Kapacitet[7].

(3) Det Europæiske Strategiforum for Forskningsinfrastrukturer (ESFRI) og Refleksionsgruppen vedrørende e-infrastruktur (eIRG) har udarbejdet og ajourført den første europæiske køreplan for forskningsinfrastrukturer.

(4) Siden fællesskabsrammebestemmelserne for et konsortium for en europæisk forskningsinfrastruktur (ERIC) trådte i kraft i 2009, har to europæiske forskningsinfrastrukturer fået tildelt ERIC-status.

(5) Medlemsstater, associerede lande, andre tredjelande end associerede lande og mellemstatslige organisationer kan deltage i et ERIC.

(6) De associerede lande spiller en afgørende rolle i forberedelsen og gennemførelsen af europæiske forskningsinfrastrukturer og bør have mulighed for at deltage i ERIC'er på lige fod med medlemsstaterne, eftersom de i kraft af deres støtte bidrager til EU-forskningens videnskabelige topkvalitet og til EU-økonomiens konkurrenceevne.

(7) For at lette associerede landes deltagelse i ERIC'er bør artikel 9, stk. 2 og 3, i forordning (EF) nr. 723/2009 ændres, så de associerede landes bidrag kan afspejles fuldt ud i medlemskab og stemmeret —

VEDTAGET DENNE FORORDNING:

Artikel 1

Artikel 9, stk. 2 og 3, i forordning (EF) nr. 723/2009 affattes således:

"2. ERIC'et skal have mindst én medlemsstat samt mindst to andre medlemsstater eller associerede lande som deltagere. Yderligere medlemsstater eller associerede lande kan når som helst opnå status som deltagere i et ERIC på rimelige betingelser, jf. vedtægten, og som observatører uden stemmeret på de betingelser, der er fastsat i vedtægten. Andre tredjelande end associerede lande og mellemstatslige organisationer kan ligeledes deltage i et ERIC med forbehold af tilslutning fra deltagerforsamlingen, jf. artikel 12, litra a), på de betingelser og efter de procedurer for opnåelse af status som deltager, der er fastsat i vedtægten.

3. Medlemsstaterne eller de associerede lande har tilsammen flertallet af stemmerettighederne i deltagerforsamlingen. Ændring af vedtægten for et ERIC, der har hjemsted i en medlemsstat, kræver samtykke fra flertallet af de medlemsstater, der er medlem af ERIC'et."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.

Udfærdiget i Bruxelles, den […].

På Rådets vegne

Formand

[1] Rådets forordning (EF) nr. 723/2009 om fællesskabsrammebestemmelser for et konsortium for en europæisk forskningsinfrastruktur (ERIC).

[2] EUT C […] af […], s. […].

[3] EUT C […] af […], s. […].

[4] EUT C […] af […], s. […].

[5] EUT L 206 af 8.8.2009, s. 1.

[6] EUT L 412 af 30.12.2006, s. 1.

[7] EUT L 54 af 22.2.2007, s. 101.